CELEX: 62007CN0556
Language: fi
Date: 2007-12-13 00:00:00
Title: Asia C-556/07: Kanne 13.12.2007 — Euroopan yhteisöjen komissio v. Ranskan tasavalta

9.2.2008   
            
            
               FI
            
            
               Euroopan unionin virallinen lehti
            
            
               C 37/20
            
         Kanne 13.12.2007 — Euroopan yhteisöjen komissio v. Ranskan tasavalta
   (Asia C-556/07)
   (2008/C 37/30)
   Oikeudenkäyntikieli: ranska
   Asianosaiset
   
      Kantaja: Euroopan yhteisöjen komissio (asiamiehet: M. Nolin ja M. van Heezik)
   
      Vastaaja: Ranskan tasavalta
   Kantaja vaatii, että yhteisöjen tuomioistuin
   
               —
            
            
               toteaa, että Ranskan tasavalta ei ole noudattanut asetuksen 2847/93 (1) 2 artiklan ja 31 artiklan 1 ja 2 kohdan sekä asetuksen 2371/2002 (2) 23 artiklan 1 ja 2 kohdan, 24 artiklan ja 25 artiklan 1 ja 2 kohdan mukaisia velvoitteitaan, koska se ei ole valvonut ja tarkastanut riittävällä tavalla kalastuksen harjoittamista ja erityisesti kieltoa käyttää ajoverkkoja tiettyjen lajien pyytämisessä ja koska se ei ole huolehtinut asianmukaisten toimenpiteiden toteuttamisesta sellaisten henkilöiden osalta, jotka ovat rikkoneet ajoverkkojen käyttöä koskevaa yhteisön säännöstöä
            
         
               —
            
            
               velvoittaa Ranskan tasavallan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissio moittii kanteessaan vastaajaa siitä, että se on soveltanut virheellisesti kalastusta koskevaa yhteisön säännöstöä. Tämä virheellinen soveltaminen perustuu yhtäältä siihen seikkaan, että Ranskan viranomaiset eivät pidä thonaille-tyyppistä verkkoa ajoverkkona, vaikka kyseinen verkko teknisten ominaisuuksiensa puolesta epäilemättä on tällainen yhteisön säännöstössä kielletty verkko. Sillä seikalla, että thonaille-tyyppinen verkko voidaan vakauttaa kelluvalla ankkurilla, ei ole tältä osin merkitystä, koska tämä vakauttaminen ei merkitse sitä, etteikö kyseisenlainen verkko voisi ajelehtia merivirtojen tai tuulen mukana, vaan ainoastaan sitä, että verkkoa pidetään paikallaan kellukkeilla ja painoilla, jotta se toimisi mahdollisimman tehokkaasti ja jotta se ei asettuisi vaakatasoon välittömästi pinnan alapuolella.
   Jäsenyysvelvoitteiden noudattamatta jättäminen johtuu toisaalta sellaisen tehokkaan valvontajärjestelmän puuttumisesta, jonka avulla ajoverkkojen käyttökiellon noudattaminen tiettyjen lajien pyytämisessä voitaisiin varmistaa, sekä seurannan puuttumisesta todettujen rikkomusten suhteen toteuttavien toimenpiteiden osalta. Valvonta kohdistuu komission mukaan ainoastaan yhteisön säännöksiä väljemmän kansallisen lainsäädännön noudattamiseen ja kyseisen lainsäädännön rikkomisen johdosta määrättävät seuraamukset ovat keveitä ja niiden ennaltaehkäisevä vaikutus on vähäinen.
   
      (1)  Yhteiseen kalastuspolitiikkaan sovellettavasta valvontajärjestelmästä 12.10.1993 annettu neuvoston asetus (ETY) N:o 2847/93 (EYVL L 261, s. 1).
   
      (2)  Elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20.12.2002 annettu neuvoston asetus (EY) N:o 2371/2002 (EYVL L 358, s. 59).